Σχέδιο ΑΠΟΦΑΣΗΣ ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ/ΤΟΥΡΚΙΑΣ σχετικά με την αποδοχή πιστοποιητικών κυκλοφορίας EUR.1 ή δηλώσεων τιμολογίου, τα οποία πιστοποιούν την κοινοτική ή τουρκική καταγωγή και εκδίδονται από ορισμένες χώρες που έχουν υπογράψει προτιμησιακή συμφωνία με την Κοινότητα ή την Τουρκία

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η τελωνειακή ένωση ΕΚ/Τουρκίας καλύπτει όλα τα βιομηχανικά προϊόντα εκτός των προϊόντων ΕΚΑΧ. Διέπεται από τις αποφάσεις αριθ. 1/95 του Συμβουλίου Σύνδεσης ΕΚ/Τουρκίας σχετικά με την εφαρμογή της τελικής φάσης της τελωνειακής ένωσης και αριθ. 1/96 της Επιτροπής Τελωνειακής Συνεργασίας ΕΚ/Τουρκίας σχετικά με τις λεπτομέρειες εφαρμογής της προαναφερθείσας απόφασης αριθ. 1/95.

2. Στο πλαίσιο της απόφασης αριθ. 1/96, η τήρηση των όρων που απαιτούνται για την εφαρμογή των διατάξεων σχετικά με την ελεύθερη κυκλοφορία των προϊόντων μεταξύ της Κοινότητας και της Τουρκίας βεβαιώνεται με το πιστοποιητικό κυκλοφορίας εμπορευμάτων A.TR που εκδίδεται από τις τελωνειακές αρχές της Τουρκίας ή ενός κράτους μέλους.

3. Μετά την ένταξη της Τουρκίας στο σύστημα πανευρωπαϊκής σώρευσης των κανόνων καταγωγής, την 1η Ιανουαρίου 1999, στην περίπτωση που προϊόντα κοινοτικής ή τουρκικής καταγωγής εξάγονται προς μία χώρα καλυπτόμενη από το εν λόγω σύστημα (ΕΖΕΣ, ΧΚΑΕ, ΕΟΧ, χώρες Βαλτικής) και, εν συνεχεία, αποστέλλονται στην Τουρκία ή στην Κοινότητα, αντιστοίχως, χωρίς να έχουν υποστεί μεταποίηση ή αφού έχουν υποστεί ελάχιστες μόνο εργασίες, οι χώρες αυτές πρέπει να εκδίδουν για τα εν λόγω προϊόντα πιστοποιητικό κυκλοφορίας ΕUR.1 ή δήλωση τιμολογίου, τα οποία πιστοποιούν, κατά περίπτωση, την κοινοτική ή τουρκική καταγωγή των προϊόντων.

4. Δεδομένου ότι αυτά τα τελευταία αποδεικτικά στοιχεία καταγωγής δεν προβλέπονται από την προαναφερθείσα απόφαση αριθ. 1/96, ούτε η Κοινότητα ούτε η Τουρκία δεν μπορούν να παρέχουν αμοιβαία την προτιμησιακή δασμολογική μεταχείριση που προβλέπεται από την απόφαση σχετικά με την τελωνειακή ένωση.

5. Δεδομένου ότι η ένταξη της Τουρκίας στο σύστημα πανευρωπαϊκής σώρευσης των κανόνων καταγωγής σχεδιάστηκε προκειμένου να μπορούν τα κοινοτικά ή τουρκικά προϊόντα να χρησιμοποιούνται και στο πλαίσιο της διαγώνιας σώρευσης με τις προαναφερθείσες ευρωπαϊκές χώρες, η παρούσα πρόταση έχει ως στόχο να δώσει τη δυνατότητα στην Κοινότητα και την Τουρκία να δέχονται ως αποδεικτικά στοιχεία καταγωγής των προϊόντων που καλύπτονται από την απόφαση αριθ. 1/95 και τα πιστοποιητικά EUR.1 ή τις δηλώσεις τιμολογίου, που εκδίδονται από τις χώρες οι οποίες έχουν ενταχθεί στο σύστημα πανευρωπαϊκής σώρευσης των κανόνων καταγωγής.

Αυτός είναι ο σκοπός του σχεδιου. Η Επιτροπή καλεί το Συμβούλιο να τoν υποβάλει στην Επιτροπή Τελωνειακής Συνεργασίας ΕΚ/Τουρκίας προς έγκριση.

Σχέδιο ΑΠΟΦΑΣΗΣ ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ/ΤΟΥΡΚΙΑΣ σχετικά με την αποδοχή πιστοποιητικών κυκλοφορίας EUR.1 ή δηλώσεων τιμολογίου, τα οποία πιστοποιούν την κοινοτική ή τουρκική καταγωγή και εκδίδονται από ορισμένες χώρες που έχουν υπογράψει προτιμησιακή συμφωνία με την Κοινότητα ή την Τουρκία

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη:

τη συμφωνία της 12ης Σεπτεμβρίου 1963 για την εγκαθίδρυση σύνδεσης μεταξύ της ΕΟΚ και της Τουρκίας,

την απόφαση αριθ. 1/95 του Συμβουλίου Σύνδεσης ΕΚ/Τουρκίας της 22ας Δεκεμβρίου 1995 για την εφαρμογή της τελικής φάσης της τελωνειακής ένωσης [1] και, ιδίως, τα άρθρα 16 και 28,

[1] ΕΕ L 35, 13.2.1996, σ. 1.

Εκτιμώντας τα εξής:

(1) Η απόφαση αριθ. 1/96 της Επιτροπής Τελωνειακής Συνεργασίας ΕΚ/Τουρκίας της 20ής Μαΐου 1996, σχετικά με τις λεπτομέρειες εφαρμογής της προαναφερθείσας [2] απόφασης αριθ. 1/95, προβλέπει ότι το αποδεικτικό έγγραφο της τήρησης των όρων που απαιτούνται για την εφαρμογή των διατάξεων που διέπουν την ελεύθερη κυκλοφορία βιομηχανικών προϊόντων μεταξύ της Κοινότητας και της Τουρκίας είναι το πιστοποιητικό κυκλοφορίας εμπορευμάτων A.TR.

[2] ΕΕ L 200, 9.8.1996, σ. 14.

(2) Η Κοινότητα και η Τουρκία υπέγραψαν προτιμησιακές συμφωνίες με τις εξής ευρωπαϊκές χώρες: Βουλγαρία, Εσθονία, Ουγγαρία, Ισλανδία, Λετονία, Λιθουανία, Νορβηγία, Πολωνία, Τσεχική Δημοκρατία, Σλοβακική Δημοκρατία, Ρουμανία, Σλοβενία και Ελβετία.

(3) Στο πλαίσιο των συμφωνιών αυτών, η προτιμησιακή καταγωγή βεβαιώνεται με τα πιστοποιητικά κυκλοφορίας EUR 1 ή με δηλώσεις τιμολογίου.

(4) Στην περίπτωση που προϊόντα κοινοτικής ή τουρκικής καταγωγής, κατά την έννοια των προαναφερθεισών συμφωνιών, εξάγονται αρχικά από την Κοινότητα ή την Τουρκία προς μία από τις προαναφερθείσες χώρες και, εν συνεχεία, χωρίς να έχουν υποστεί μεταποίηση ή αφού έχουν υποστεί ελάχιστες μόνο εργασίες, αποστέλλονται αντιστοίχως στην Τουρκία ή στην Κοινότητα, οι χώρες αυτές πρέπει να εκδίδουν για τα προϊόντα αυτά πιστοποιητικό κυκλοφορίας EUR 1 ή δήλωση τιμολογίου, που πιστοποιούν, κατά περίπτωση, την κοινοτική ή τουρκική τους καταγωγή.

(5) Υπό τις προϋποθέσεις αυτές, ούτε η Κοινότητα ούτε η Τουρκία δεν μπορούν να παρέχουν αμοιβαία την προτιμησιακή δασμολογική μεταχείριση που προβλέπεται από την προαναφερθείσα απόφαση αριθ. 1/95,

ΑΠΟΦΑΣΙΖΕΙ:

Άρθρο 1

1. Τα προϊόντα τα οποία καλύπτονται από την απόφαση αριθ. 1/95 του Συμβουλίου Σύνδεσης ΕΚ/Τουρκίας και είναι καταγωγής Κοινότητας κατά την έννοια των συμφωνιών τις οποίες η Κοινότητα υπέγραψε με τη Βουλγαρία, την Εσθονία, την Ουγγαρία, την Ισλανδία, τη Λετονία, τη Λιθουανία, τη Νορβηγία, την Πολωνία, την Τσεχία, τη Σλοβακία, τη Ρουμανία, τη Σλοβενία και την Ελβετία, υπάγονται στην Τουρκία στην προτιμησιακή δασμολογική μεταχείριση που προβλέπεται από την ανωτέρω απόφαση, εφόσον συνοδεύονται από πιστοποιητικό κυκλοφορίας EUR 1 ή δήλωση τιμολογίου, τα οποία εκδίδονται σε μία από τις προαναφερθείσες χώρες και πιστοποιούν την κοινοτική τους καταγωγή.

2. Τα προϊόντα τα οποία καλύπτονται από την απόφαση αριθ. 1/95 του Συμβουλίου Σύνδεσης ΕΚ/Τουρκίας και είναι καταγωγής Τουρκίας κατά την έννοια των συμφωνιών τις οποίες η Τουρκία υπέγραψε με τη Βουλγαρία, την Εσθονία, την Ουγγαρία, την Ισλανδία, τη Λετονία, τη Λιθουανία, τη Νορβηγία, την Πολωνία, την Τσεχία, τη Σλοβακία, τη Ρουμανία, τη Σλοβενία και την Ελβετία, υπάγονται στην Κοινότητα στην προτιμησιακή δασμολογική μεταχείριση που προβλέπεται από την ανωτέρω απόφαση, εφόσον συνοδεύονται από πιστοποιητικό κυκλοφορίας EUR 1 ή δήλωση τιμολογίου, τα οποία εκδίδονται σε μία από τις προαναφερθείσες χώρες και πιστοποιούν την τουρκική τους καταγωγή.

Άρθρο 2

Η παρούσα απόφαση αρχίζει να ισχύει την ημέρα της έγκρισής της.

Βρυξέλλες,

Για την Επιτροπή Τελωνειακής Συνεργασίας

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Σχέδιο απόφασης της Επιτροπής Τελωνειακής Συνεργασίας ΕΚ/Τουρκίας σχετικά με την αποδοχή πιστοποιητικών κυκλοφορίας EUR.1 ή δηλώσεων τιμολογίου, τα οποία πιστοποιούν την κοινοτική ή τουρκική καταγωγή και εκδίδονται από ορισμένες χώρες που έχουν υπογράψει προτιμησιακή συμφωνία με την Κοινότητα ή την Τουρκία.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Ουδέν

3. ΝΟΜΙΚΗ ΒΑΣΗ

Άρθρο 133 της Συνθήκης - Συμφωνία Σύνδεσης μεταξύ της Ευρωπαϊκής Οικονομικής Κοινότητας και της Τουρκίας της 21ης Σεπτεμβρίου 1963.

4. ΠΕΡΙΓΡΑΦΗ ΤΗΣ ΔΡΑΣΗΣ

Να καταστεί δυνατή η ενσωμάτωση των κοινοτικών και τουρκικών προϊόντων που καλύπτονται από την τελωνειακή ένωση ΕΚ/Τουρκίας στην πανευρωπαϊκή σώρευση των κανόνων καταγωγής.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ουδεμία.